Urneso medinė bažnyčia

Urneso bažnyčia (norv. Urnes stavkyrkje) – seniausia išlikusi medinė bažnyčia Norvegijoje, esanti prie Sognės fjordo, Sognės ir Fjurdanės regione, Norvegijos vakaruose. Manoma, kad iš maždaug 1 300 medinių viduramžiais statytų bažnyčių šioje šalyje teišliko 28. Tikėtina, jog tokių bažnyčių būta ir kitose Skandinavijos šalyse, tačiau jos sugriuvo. Nuo 1979 m. bažnyčia įtraukta į UNESCO pasaulio kultūros paveldo sąrašą. Ši bažnyčia pastatyta XII a. viduryje, atspindi vėlyvojo skandinavų vikingų laikmečio medinę architektūrą. Bažnyčios architektūra išsiskiria šiaurinės dalies medžio raižiniais ir gyvūnų ornamentika ant kapitelių. Pastarieji raižiniai apjungia to meto šiaurės šalių pagoniškąją kultūrą bei viduramžių krikščionybę.